**Neobvezujući zahtjev za procjenu potražnje za stalnim kapacitetom na interkonekciji sukladno Uredbi Komisije (EU) 2017/459 (članak 26.)**

**Zagreb, 4. srpnja 2023. godine**

1. **Uvod**

Sukladno članku 26. Uredbe 2017/459 (dalje: Uredba CAM), Plinacro u 2023. godini provodi postupak za prošireni kapacitet. Prošireni kapacitet, kako ga definira Uredba CAM, predstavlja svaki kapacitet iznad tehničkog kapaciteta na postojećim interkonekcijskim točkama, kapacitet povezan sa stvaranjem nove interkonekcijske točke ili kapacitet suprotnog smjera na interkonekcijskoj točki na kojoj je plin prethodno tekao samo u jednom smjeru.

Kako bi procijenio potrebe tržišta za proširenim kapacitetom, Plinacro provodi postupak procjene tržišne potražnje za proširenim kapacitetom na postojećim interkonekcijskim točkama, kao i eventualnu potrebu za izgradnjom nove odnosno novih interkonekcijskih točaka.

Uzimajući u obzir činjenicu da su operatori transportnih sustava tijekom dosadašnjih postupaka za prošireni kapacitet primijetili da opskrbljivačima i trgovcima plinom nedostaje razumijevanja u pripremi odgovora za adekvatnu procjenu tržišta, Plinacro skreće pažnju na slijedeće:

* Obrazac za podnošenje neobvezujućih pokazatelja potražnje za stalnim kapacitetom na interkonekcijskim točkama (dalje: Obrazac) dostupan je na službenoj internetskoj stranici Plinacra;
* Obrazac popunjavaju zainteresirani opskrbljivači i/ili trgovci plinom koji su postojeći ili potencijalni korisnici transportnog sustava;
* Obrazac predstavlja upitnik kojim Plinacro prikuplja osnovne podatke potrebne za procjenu tržišne potražnje za proširenim kapacitetom na interkonekcijskim točkama sukladno Uredbi CAM;
* Sudionici u procjeni tržišne potražnje podnose neobvezujuće pokazatelje potražnje;
* Predajom Obrasca Plinacru ne nastaju pravno obvezujući učinci za podnositelje;
* Ispunjavanjem Obrasca, podnositelj pristaje da Plinacro ima pravo ispunjeni obrazac i sve podatke koje isti sadržava, ustupiti drugim operatorima transportnih sustava, u svrhu zajedničke procjene sveukupne tržišne potražnje za proširenim kapacitetom sukladno članku 26. Uredbe Komisije (EU) 2017/459.
1. **Postupak za prošireni kapacitet**

Budući da svaka odluka operatora transportnog sustava o značajnom ulaganju u infrastrukturu mora biti podvrgnuta procjenjivanju tržišne potražnje, Uredba CAM u tu svrhu propisuje Postupak za prošireni kapacitet. Postupak za prošireni kapacitet započinje procjenom tržišne potražnje korisnika transportnog sustava za stalnim kapacitetom na interkonekcijskim točkama. Nakon ispitivanja tržišta slijedi strukturirana faza analize zaprimljenih zahtjeva u kojoj susjedni operatori transportnog sustava surađuju kako bi procijenili postoji li dovoljan interes za proširenim kapacitetom.

Procjena tržišne potražnje završava javnom objavom *Izvješća o procjeni tržišne potražnje* u kojem se zainteresirana javnost informira o analizama zaprimljenih zahtjeva i rezultatima provedenog postupka. Operatori transportnog sustava će u Izvješću o procjeni tržišne potražnje obavijestit zainteresiranu javnost postoji li dovoljan interes tržišta za nastavkom Postupka za prošireni kapacitet.

Izvješća o procjeni tržišne potražnje objavljuju se na internetskim stranicama operatora transportnog sustava i internetskim stranicama ENTSOG-a najkasnije u roku od 16 tjedana nakon početka godišnje aukcije za godišnje kapacitetne proizvode.

1. **Procjena tržišne potražnje**

Prikupljanje neobvezujućih pokazatelja potražnje za proširenim kapacitetom provodit će se u razdoblju od 4. srpnja do 29. kolovoza 2023. godine.

U postupku procjene tržišne potražnje opskrbljivači i/ili trgovci plinom mogu predati neobvezujuće zahtjeve za proširenim kapacitetom najviše za razdoblje od sljedećih 15 godina.

Podnositelji mogu predati zahtjev i nakon navedenog roka, a operator transportnog sustava zadržava pravo odlučiti hoće li takve zahtjeve razmotriti u tekućoj procjeni potražnje tržišta za proširenim kapacitetom ili će ih uvrstiti u sljedeću.

Za procjenu neobvezujućih pokazatelja potražnje za proširenim kapacitetom u skladu s postupkom propisanim u članku 26. Nove Uredbe CAM, potrebno je ispuniti tablicu *Istraživanje neobvezujućih potreba za stalnim kapacitetom na interkonekcijama*.

U tablici iz poveznice prikazane su sve interkonekcijske točke na kojima je Plinacro povezan s ulazno-izlaznim sustavima susjednih operatora transportnih sustava kao i polja za dodatne prijedloge novih intekornekcijskih točaka.

Upitnik za neobvezujući inkrementalni kapacitet može se zasebno ispuniti za pokazatelje potražnje koji se odnose na transport prirodnog plina ili transport vodika.

Tablicu je potrebno popuniti na način da se za iskaže potražnja za proširenim kapacitetom za odgovarajuće plinske godine u mjernoj jedini kWh/h/g (GCV 25̊C/0̊C). Količina potražnje za proširenim kapacitetom unosi se za odgovarajućih ulazno-izlaznih sustav i odgovarajući smjer potražnje.

Prilikom iskazivanja potražnje za proširenim kapacitetom, zainteresirani opskrbljivač i/ili trgovac plinom upisuje ukupan kapacitet koji smatra da će mu biti potreban za odgovarajuću plinsku godinu, za pojedinu interkonekciju točku, neovisno o tehničkom kapacitetu postojeće interkonekcije.

Podsjećaju se sudionici da je neobvezujući zahtjev za stalnim kapacitetom na interkonekciji potrebno podnijeti kod oba susjedna operatera transportnog sustava. Ukoliko dva subjekta zajednički planiraju podnijeti zahtjev, jedan s jedne a drugi s druge strane interkonekcijske točke, tada interes trebaju iskazati u zajedničkom zahtjevu kod oba susjedna operatera na interkonekcijskoj točci.

U slučaju kada se pokazatelj potražnje predaje jednom ili više drugih operatora transportnih sustava, podatak o tome upisuje se u za to odgovarajuće polje. Ako su pokazatelji potražnje međusobno povezani, na primjer kad je riječ o potražnji na nekoliko povezanih interkonekcijskih točaka, isto je moguće detaljnije opisati ispod tablice u opis pod rednim brojem (1).

U slučaju kada se pokazatelj potražnje povezuje s određenim uvjetima, na primjer kada je kapacitet uvjetovan izgradnjom terminala za UPP ili sl., podatak o istome se upisuje u za to odgovarajuće polje, a detaljniji opis moguće je upisati u opis ispod tablice pod rednim brojem (2).

Primjer tablice „Istraživanje neobvezujućih potreba za stalnim kapacitetom na interkonekcijama“

